TILE BULU NEE NSA
Bu Ngoane Ahyɛlɛdeɛ Ne
1. Nwane a maanle yɛ ngoane a?
GYIHOVA a le “tease Nyamenle” ne a. (Gyɛlɛmaya 10:10) Ɔdaye a ɔle yɛ Bɔvolɛ a, yɛɛ ɔdaye a yemaa yɛ ngoane a. Baebolo ne ka kɛ: “Ɛdawɔ a ɛbɔle ninyɛne kɔsɔɔti a. Wɔ ɛhulolɛ zo yɛɛ ɛbɔle bɛ a. Wɔ ɛhulolɛ zo yɛɛ bɛwɔ ɛkɛ a.” (Yekile 4:11) Ɛnee Gyihova kpondɛ kɛ yɛtɛnla ngoane nu. Ngoane le ahyɛlɛdeɛ mɔɔ vi ye ɛkɛ a.—Kenga Edwɛndolɛ 36:9.
2. Kɛ ɔkɛyɛ na yɛ ɛbɛlabɔlɛ awie yɛ boɛ ɛ?
2 Gyihova fa ninyɛne mɔɔ yɛhyia nwo amaa yɛahola yɛadɛnla ngoane nu, mɔɔ bie a le aleɛ nee nzule la, maa yɛ. (Gyima ne 17:28) Noko mɔɔ tɛla ɛhye la, ɔkpondɛ kɛ yɛ nye die wɔ ɛbɛlabɔlɛ nu. (Gyima ne 14:15-17) Amaa yeawie yɛ boɛ la, ɔwɔ kɛ yɛdi Nyamenle mɛla ne mɔ azo.—Ayezaya 48:17, 18.
KƐZI NYAMENLE BU NGOANE LA
3. Mɔɔ Keen hunle Ebɛle la, duzu a Gyihova yɛle a?
3 Baebolo ne kilehile yɛ kɛ yɛ ngoane nee awie mɔ ngoane sonle bolɛ maa Gyihova. Kɛ neazo la, mekɛ mɔɔ Keen—Adam nee Yive ara ne—vale ɔ diema kakula Ebɛle anwo ɛya la, Gyihova bɔle Keen kɔkɔ kɛ, ɔwɔ kɛ ɔkomo ye ɛya ne azo. Noko Keen andie, emomu ɔvale ɛya kpole na ɔholole “ɔ diema Ebɛle anwo zo na ɔhunle ye.” (Mɔlebɛbo 4:3-8) Kɛmɔ Keen hunle Ebɛle la ati, Gyihova hwenle ɔ nzo. (Mɔlebɛbo 4:9-11) Yemɔti ɛya nee ɛkpɔlɛ ɛnle kpalɛ ɔluakɛ bɛkola bɛmaa yɛyɛ basabasa anzɛɛ atisesebɛ. Awie mɔɔ le zɛhae la ɛnrɛhola ɛnrɛnyia dahuu ngoane. (Kenga 1 Dwɔn 3:15.) Amaa yɛazɔ Gyihova anye la, ɔwɔ kɛ yɛkulo menli kɔsɔɔti.—1 Dwɔn 3:11, 12.
4. Duzu a mɛla mɔɔ Nyamenle vale maanle Yizilayɛma la anu ko kilehile yɛ wɔ ngoane ahyɛlɛdeɛ ne anwo a?
4 Ɛvolɛ dɔɔnwo anzi, Gyihova hilele kɛ ɔbu ngoane ahyɛlɛdeɛ ne wɔ mekɛ mɔɔ ɔvale Mɛla Bulu ne ɔmaanle Mosisi la. Mɛla ne ko se: “Bɛmmaku sonla.” (Mɛla ne 5:17) Ɛnee saa awie anye fuu ɔku ɔ gɔnwo a, bɛku ye bie bɛsie ɔ gyakɛ anu.
5. Kɛzi Nyamenle bu ɛkolɛyelɛ ɛ?
5 Kɛzi Nyamenle bu ɛkolɛyelɛ ɛ? Kakula bɔbɔ mɔɔ bɛtɛwole ye la ngoane sonle bolɛ maa Gyihova. Wɔ Mɛla mɔɔ Gyihova vale maanle Yizilayɛma la anu, Gyihova hanle kɛ saa awie fa ɔ nwo si nrenzɛvolɛ bie maa ɔ ra mɔɔ la ɔ kunlu la wu a, ɔwɔ kɛ bɛku ahenle ne noko. (Kenga Adendulɛ 21:22, 23; Edwɛndolɛ 127:3) Ɛhye maa yɛnwu kɛ ɛkolɛyelɛ le ɛtane.—Nea Awieleɛ Edwɛkɛ 28.
6, 7. Kɛzi yɛbamaa Gyihova anwu kɛ ngoane sonle bolɛ maa yɛ ɛ?
6 Kɛzi yɛbamaa Gyihova anwu kɛ yɛ ngoane nee awie mɔ ngoane sonle bolɛ maa yɛ ɛ? Ɔnle kɛ yɛyɛ debie biala mɔɔ ɔbava yɛ ngoane anzɛɛ awie mɔ ɛdeɛ yeado esiane nu la. Ɛhye ati yɛnrɛnlo wii, sigalɛte anzɛɛ nyile ɛtane ɛtane ɔluakɛ bɛboda yɛ yɛɛ bɛkola bɛku yɛ.
7 Nyamenle a vale yɛ ngoane nee yɛ nwonane ne maanle yɛ a, yemɔti ɔwɔ kɛ yɛfa yɛyɛ debie mɔɔ ɔkulo kɛ yɛfa yɛyɛ la. Yemɔti ɔwɔ kɛ yɛnea yɛ sonlabaka ne boɛ. Saa yɛanyɛ ye zɔ a, yɛ nwo ɛnrɛde wɔ Nyamenle anyunlu. (Wulomuma 6:19; 12:1; 2 Kɔlentema 7:1) Saa yɛmbu ngoane kɛ ɔsonle bolɛ a, yɛnrɛhola yɛnrɛzonle Gyihova mɔɔ vale ngoane ne maanle yɛ la. Bie a subane ɛtane ɛgyakyilɛ bayɛ se, noko saa Gyihova nwu kɛ yɛlɛbɔ mɔdenle kɛ yɛbabu ngoane a, ɔbaboa yɛ.
8. Duzu a yɛbayɛ amaa yɛanva yɛ ngoane nee awie mɔ ɛdeɛ yɛando esiane nu a?
8 Yɛzukoa kɛ ngoane le ahyɛlɛdeɛ mɔɔ sonle bolɛ. Gyihova ze kɛ yɛbabɔ mɔdenle na yɛanva yɛ ngoane nee awie mɔ ɛdeɛ yɛando esiane nu. Yɛyɛ ɛhye ɔlua kɛzi yɛfa yɛ kale, moto nee ninyɛne gyɛne yɛdi gyima la azo. Yɛkpo nwɔhoalilɛ mɔɔ esiane anzɛɛ basabasayɛlɛ wɔ nu la. (Edwɛndolɛ 11:5) Eza yɛbɔ mɔdenle yɛmaa anwobanebɔlɛ ba yɛ awuke nu. Gyihova hanle hilele Yizilayɛma kɛ: “Saa ɛsi wɔ sua a, bɔ mɔdenle die bane wɔ ɔ ti zo, amaa saa awie vi zolɛ tɔ aze na ɔwu a, wɔanli fɔlɛ kɛ ɛdawɔ a ɛhunle ye a.”—Mɛla ne 22:8.
9. Kɛzi ɔwɔ kɛ yɛyɛ nane ne mɔ ɛ?
9 Kɛzi yɛyɛ nane ne mɔ la noko hyia Gyihova. Yemaa yɛ adenle kɛ yɛhu nane ne mɔ bie yɛli na yɛva bie yɛyɛ adɛladeɛ, eza yemaa yɛ adenle kɛ yɛhu nane mɔɔ ɔbava yɛ ngoane yeado esiane nu la. (Mɔlebɛbo 3:21; 9:3; Adendulɛ 21:28) Noko ɔnle kɛ yɛyɛ nane ne mɔ amumuyɛ anzɛɛ yɛku bɛ yɛdielie yɛ nye ala.—Mrɛlɛbulɛ 12:10.
BU NGOANE KƐ ƆLE NWUANZANWUANZA
10. Duzu a maa yɛnwu kɛ mogya gyi ɛkɛ maa ngoane a?
10 Mogya le nwuanzanwuanza maa Gyihova ɔluakɛ ɔgyi ɛkɛ ɔmaa ngoane. Mɔɔ Keen hunle Ebɛle la, Gyihova hanle hilele Keen kɛ: “Ɛ diema ne mogya ne mɔɔ gua azɛlɛ ne anwo la ɛlɛsu avɛlɛ me.” (Mɔlebɛbo 4:10) Ɛnee Ebɛle mogya ne gyi ɛkɛ ne maa ye ngoane, na Gyihova hwenle Keen anzo kɛ ɔhunle Ebɛle la. Wɔ Nowa mekɛ zo Azuyilɛ ne anzi, Gyihova eza hilele kɛ mogya gyi ɛkɛ maa ngoane. Gyihova maanle Nowa nee ye abusua ne adenle kɛ bɛli nane ne mɔ bie. Ɔhanle kɛ: “Meva debie biala mɔɔ ɛnwomenle wɔ ye nu wɔ azɛlɛ ye azo la memaa bɛ kɛ bɛli. Kɛmɔ menvale mbaka nee ndile memanle bɛ kɛ bɛli la.” Noko debie ko wɔ ɛkɛ mɔɔ Gyihova duale bɛ kɛ bɛmmadi a: “Yemɔ a le nane mɔɔ mogya ne tɛbɔ nu la, ɔboalekɛ mogya ne anu a ye ngoane wɔ a.”—Mɔlebɛbo 1:29; 9:3, 4.
11. Mogya nwo mɛla boni a Nyamenle vale maanle Yizilayɛ maanle ne a?
11 Mɔɔ Gyihova hanle hilele Nowa kɛ ɔmmadi mogya la, ye ɛvolɛ kɛyɛ 800 anzi, ɔhanle ɔhilele ye menli ne kɛ: “Ɔwɔ kɛ Yizilayɛnli biala anzɛɛ ɛyɛvolɛ biala mɔɔ wɔ bɛ avinli mɔɔ di ɛbɔlɛ ku nane nee nloma mɔɔ bɛdi la, twi mogya ne gua na ɔfe ɛnwea ɔkeda zolɛ.” Akee ɔhanle kɛ: “Awie biala mmadi abɔdeɛ biala mogya.” (Sɛlɛvolɛma 17:13, 14) Gyihova kpondɛ kɛ ye menli kɔ zo bu mogya kɛ ɔle nwuanzanwuanza. Bɛbahola bɛali nane, noko bɛnrɛhola bɛnrɛli ye mogya ne. Saa bɛku nane bie kɛ bɛfa bɛado aleɛ a, ɔwɔ kɛ bɛtwi ye mogya ne bɛgua aze.
12. Kɛzi Kilisienema bu mogya ɛ?
12 Gyisɛse wule la anzi, ɛzoanvolɛma ne nee mgbanyima mɔɔ ɛnee wɔ Kilisiene asafo ne anu wɔ Gyɛlusalɛm la yiale kɛ bɛsuzu Yizilayɛma Mɛla ne mɔɔ ɔwɔ kɛ bɛkɔ zo fa di gyima la anwo. (Kenga Gyima ne 15:28, 29; 21:25.) Gyihova boale bɛ maanle bɛnwunle kɛ ɔtɛbu mogya kɛ ɔsonle bolɛ na ɔwɔ kɛ bɛbu ye kɛ ɔle nwuanzanwuanza. Ɛnee ɔnle kɛ alimoa Kilisienema di anzɛɛ no mogya anzɛɛ di nane mɔɔ ye mogya ne tɛbɔ ye nu la. Saa bɛyɛ zɔ a, ɔle kɛ awozonle ɛzonlenlɛ anzɛɛ nla nu ɛbɛlatane ala la. Ɔvi zɔhane mekɛ ne mɔɔ ba la, nɔhalɛ Kilisienema ɛnli anzɛɛ ɛnlo mogya. Na ɛnɛ noko ɛ? Gyihova kpondɛ kɛ yɛbu mogya kɛ ɔle nwuanzanwuanza.
13. Duzu ati a Kilisienema ɛnlie mogya a?
13 Asoo ɛhye kile kɛ ɔnle kɛ Kilisienema die mogya ɔ? Ɛhɛe. Gyihova ɛha kɛ yɛmmadi anzɛɛ yɛmmano mogya. Saa dɔketa bie ka kile wɔ kɛ ɛmmano nza a, asoo ɛbava nza ne wɔawɔ ɛ nwo ɔ? Kyɛkyɛ! Zɔhane ala a mɛla mɔɔ se yɛmmadi anzɛɛ yɛmmano mogya la kile kɛ yɛnrɛlie mogya a.—Nea Awieleɛ Edwɛkɛ 29.
14, 15. Duzu ati a ɔwɔ kɛ Kilisienenli bu ngoane na ɔtie Gyihova ɛ?
14 Na saa dɔketa bie ka kile yɛ kɛ yɛanlie mogya a yɛbawu ɛ? Ɔwɔ kɛ awie biala si ɔ ti anwo kpɔkɛ kɛ ɔbali mogya nwo mɛla mɔɔ Nyamenle ɛva ɛmaa yɛ la azo anzɛɛ ɔnrɛli zo. Kilisienema bu Nyamenle ngoane ahyɛlɛdeɛ ne kpalɛ, yemɔti yɛbakpondɛ ayileyɛlɛ adenle fofolɛ mɔɔ ɔbamaa yɛade kpɔkɛ la; noko yɛnrɛlie mogya.
15 Yɛyɛ biala mɔɔ yɛbahola la amaa yɛanyia kpɔkɛdelɛ kpalɛ, na kɛmɔ ngoane sonle bolɛ maa Nyamenle la ati, yɛnrɛlie mogya. Ɔwɔ kɛ yɛtie Gyihova, yɛɛ ɔnle kɛ kɛmɔ yɛkpondɛ kɛ yɛtɛnla ngoane nu la ati yɛyɛ ɔ nwo anzosesebɛ. Gyisɛse hanle kɛ: “Awie biala mɔɔ kɛpele ye ngoane nwo la kɛminli ye, na mɔɔ kɛminli ye ngoane wɔ me ti la kɛlie ye ɛkɛla ngoane.” (Mateyu 16:25) Kɛmɔ yɛkulo Gyihova la ati, yɛkpondɛ kɛ yɛtie ye. Ɔdaye a ɔze mɔɔ ɔle kpalɛ ɔmaa yɛ a, yɛɛ yɛbu ngoane kɛ ɔsonle bolɛ, eza ɔle nwuanzanwuanza kɛ mɔɔ Gyihova bu ye la.—Hibuluma 11:6.
16. Duzu ati a Nyamenle azonvolɛ tie ye ɛ?
16 Nyamenle azonvolɛ mɔɔ bɛdi nɔhalɛ la ɛzi kpɔkɛ kɛ bɛbadie ye mɛla mɔɔ fale mogya nwo la. Bɛnrɛli, bɛnrɛnlo anzɛɛ bɛnrɛlie mogya kɛ bɛfa bɛayɛ bɛ nwo ayile. * Noko bɛbalie adenle fofolɛ mɔɔ bɛdua zo bɛayɛ bɛ ayile amaa bɛade kpɔkɛ la bɛado nu. Bɛdie bɛto nu kɛ Bɔvolɛ ne mɔɔ bɔle ngoane nee mogya la ze mɔɔ le kpalɛ maa bɛ la. Ɛdie ɛdi kɛ ɔze mɔɔ le kpalɛ maa wɔ la ɔ?
DEBIE KOKYE MƆƆ GYIHOVA MAANLE BƐVALE MOGYA BƐYƐLE LA
17. Debie kokye mɔɔ Gyihova maanle Yizilayɛma adenle kɛ bɛva mogya bɛyɛ la a le boni?
17 Wɔ Mɛla mɔɔ Nyamenle vale maanle Mosisi la anu, Gyihova hanle hilele Yizilayɛma kɛ: “Ɔluakɛ nwonane ne ngoane wɔ mogya ne anu, yɛɛ meva memaa kɛ bɛva bɛbɔ [afɔle] wɔ [afɔlemokyea] ne azo bɛyɛ mgbɔdalɛ nzɛlɛlɛ bɛmaa bɛ, ɔluakɛ mogya ne a maa mgbɔdalɛ ne di munli a, ɔboalekɛ ngoane wɔ nu.” (Sɛlɛvolɛma 17:11) Saa Yizilayɛma yɛ ɛtane a, bɛku nane bɛbɔ afɔle na bɛmaa ɛsɔfoma ne wola ye mogya ne gua afɔlemokyea ne mɔɔ wɔ ɛzonlenlɛ sua ne anu la azo amaa Gyihova ava bɛ ɛtane ahyɛ bɛ. Ɛhye a le debie kokye mɔɔ Gyihova maanle adenle kɛ Yizilayɛma ɛva mogya ɛyɛ a.
18. Duzu a Gyisɛse afɔlebɔlɛ ne maa yɛnyia a?
18 Gyisɛse rale azɛlɛ ye azo la, ɔvale ye ngoane anzɛɛ ye mogya ɔbɔle afɔle ɔziele nane afɔlebɔlɛ ne agyakɛ anu amaa yɛanyia ɛtanefakyɛ. (Mateyu 20:28; Hibuluma 10:1) Kɛmɔ Gyisɛse ngoane sonle bolɛ la ati, mɔɔ Gyihova dwazole ye hɔle anwuma la anzi, Gyihova maanle alesama kɔsɔɔti nyianle dahuu ngoane nwo anyelazo.—Dwɔn 3:16; Hibuluma 9:11, 12; 1 Pita 1:18, 19.
19. Duzu a ɔwɔ kɛ yɛyɛ amaa ‘yɛanli menli mogya nwo ɛzonle’ a?
19 Yɛ nye sɔ ngoane ahyɛlɛdeɛ ne mɔɔ Gyihova ɛva ɛmaa yɛ la! Yɛkpondɛ kɛ yɛka yɛkile menli kɛ saa bɛnyia Gyisɛse anu diedi a, bɛbahola bɛadɛnla aze dahuu. Yɛkulo menli, na yɛbayɛ biala mɔɔ yɛbahola la amaa yɛahilehile bɛ yɛamaa bɛanyia dahuu ngoane nwo anyelazo. (Yizikeɛle 3:17-21) Na kɛ mɔɔ ɛzoanvolɛ Pɔɔlo hanle la, yɛdayɛ noko yɛbahola yɛaha kɛ: “Saa bɛ nuhua biala minli a, menli [ye mogya nwo] ɛzonle. Ɔluakɛ meanva debie biala mɔɔ fane Nyamenle ngyehyɛlɛ ne anwo la meanvea bɛ.” (Gyima ne 20:26, 27) Saa yɛka Gyihova nee kɛzi ngoane sonle bolɛ la anwo edwɛkɛ yɛkile awie mɔ a, ɔkile kɛ yɛbu ngoane nee mogya amgba.
^ ɛden. 16 Saa ɛkpondɛ mogya mɔɔ bɛfa bɛmaa la anwo edwɛkɛ dɔɔnwo a, nea “Bɛzie Bɛ Nwo Wɔ Nyamenle Ɛhulolɛ Ne Anu” buluku ne mɔɔ Gyihova Alasevolɛ ɛyɛ la mukelɛ 77-79.
wol_Latn lua_Latn bam_Latn twi_Latn bam_Latn twi_Latn ewe_Latn bam_Latn bam_Latn twi_Latn twi_Latn twi_Latn bam_Latn bam_Latn twi_Latn twi_Latn twi_Latn twi_Latn nus_Latn twi_Latn bam_Latn twi_Latn twi_Latn twi_Latn twi_Latn twi_Latn bam_Latn twi_Latn twi_Latn twi_Latn twi_Latn bam_Latn twi_Latn bam_Latn twi_Latn dyu_Latn twi_Latn twi_Latn bam_Latn twi_Latn bam_Latn twi_Latn